ຍົນພະລັງງານ ​ແສງ​ອາທິດ Solar Impulse 2 ຂຶ້ນບິນອ້ອມໂລກ ຕໍ່ໄປ
ເຮືອບິນ Si2 ໄດ້​ບິນ​ຂຶ້ນຈາກ Nagoya ປະ​ເທດ​ຍີ່ປຸ່ນ ​ເພື່ອ​ຈະບິນ​ຂ້າມ ມະຫາ​ສະມຸດ​ປາຊີ​ຟິກ ໄປຍັງຮາວາຍ ອັນ​ເປັນ​ຊ່ວງ​ທີ່​ໄກ​ທີ່​ສຸດ ຂອງ​ການ​ເດີນທາງ ແລະບໍ່ມີບ່ອນລົງຈອດສຸກເສີນ​.
ເຮືອບິນພະລັງງານແສງອາທິດ ຂອງປະເທດສວິດເຊີແລນ ໄດ້ບິນຂຶ້ນສູ່ທ້ອງຟ້າອີກຄັ້ງໜຶ່ງ ໃນຄວາມພະຍາຍາມ ທີ່ຈະ ບິນອ້ອມໂລກ ໄລຍະທາງ 35,000 ກິໂລແມັດ ໂດຍບໍ່ຕ້ອງ ໃຊ້ນ້ຳມັນເຊື້ອໄຟແມ່ນແຕ່ຢົດດຽວ ເຮືອບິນດັ່ງກ່າວທີ່ມີຊື່ວ່າ Solar Impulse 2 ຫຼື Si2 ໄດ້ບິນອອກຈາກພາກກາງ ຂອງ ຍີ່ປຸ່ນ ໃນຕອນເຊົ້າມືດ ວັນຈັນມື້ນີ້ ຫຼັງຈາກໄດ້ຢຸດແວ່ ເປັນ ເວລານຶ່ງເດືອນ ໂດຍບໍ່ໄດ້ກຳນົດໄວ້ລ່ວງໜ້າ Si2 ທີ່ຂັບໂດຍນັກບິນຊາວສະວິດເຊີແລນ Andre Borschberg ຊຶ່ງເປັນຜູ້ນຶ່ງທີ່ປະດິດສ້າງຍົນດັ່ງກ່າວ ໄດ້ບິນ ຂຶ້ນຈາກນະຄອນ Nagoya ປະເທດຍີ່ປຸ່ນ ເພື່ອຈະບິນຂ້າມມະຫາສະມຸດປາຊີຟິກ ອັນເປັນຊ່ວງທີ່ໄກທີ່ສຸດ ຂອງການເດີນທາງ ຖ້າຫາກສະພາບອາກາດ ຢູ່ເໜືອມະຫາສະມຸດປາຊີຟິກ ບໍ່ເອື້ອອຳນວຍ ເຮືອບິນກໍຈະຖືກ ຮຽກກັບຄືນທັນທີ ຢ່າງໃດກໍຕາມ ຈະມີຈຸດໜຶ່ງ ຢູ່ໃນການບິນຂ້າມມະຫາສະມຸດປາຊີຟິກ ທີ່ເຮືອບິນຈະບໍ່ສາມາດບິນກັບຄືນໄປຍີ່ປຸ່ນໄດ້ ການບິນຂ້າມມະຫາສະມຸດປາຊີຟິກ ໄປຍັງ ລັດຮາວາຍ ນັ້ນ ແມ່ນມີຄວາມສ່ຽງຫຼາຍ ເພາະວ່າ ບໍ່ມີບ່ອນໃດເລີຍ ທີ່ສາມາດລົງຈອດໄດ້ ໃນເວລາສຸກເສີນ ເຮືອບິນພະລັງແສງຕາເວັນ ບໍ່ໄດ້ມີກຳນົດທີ່ຈະລົງຈອດໃນຍີ່ປຸ່ນ ແຕ່ໄດ້ຖືກຫັນປ່ຽນໄປທີ່ນັ້ນ ເມື່ອຕອນຕົ້ນເດືອນມິຖຸນາ ໃນລະຫວ່າງການເດີນທາງຈາກ ເມືອງ Nanjin ທາງພາກ ຕາເວັນອອກຂອງຈີນ ໄປຍັງລັດຮາວາຍ ຍ້ອນສະພາບອາກາດບໍ່ດີ